লক-আপ-এর আড়ালে কয়েদি মৃত্যুর ঘটনা অহরহ সামনে আসে। আর এই সব ঘটনার অধিকাংশেই পুলিশকে কাঠগড়ায় দাঁড়াতে হয়। কিন্তু এক ডাকাতের প্রাণ বাঁচাতে দিল্লি পুলিশ যা করল, তাতে মানবিকতার এক নতুন দৃষ্টান্ত স্থাপন হয়েছে বলে মনে করা হচ্ছে। 
বুধবার ভোরে দিল্লির রোহিণীর প্রশান্ত বিহার এলাকায় বছর চব্বিশের নীতিন ওরফে সনু এবং সলমন নামে দুই সশস্ত্র দুষ্কৃতীকে ধাওয়া করে। পুলিশের দাবি দু’জনেই ওই এলাকায় ডাকাতির ফন্দি এঁটেছিল। 
আরও পড়ুন 
শ্যামপুকুর থানার গেটে বিদেশি কুকুর, পুলিশের ‘ত্রাতা’ পশুপ্রেমী 
রাস্তায় ফেলে থানার আইসি-কে মার! রণক্ষেত্র শালবনি, দেখুন এক্সক্লুসিভ ভিডিও
প্রশান্ত বিহার থানার টহলদার পুলিশ ভ্যান দুই দুষ্কৃতীর পিছু নিতেই ছুটে আসে গুলি। পুলিশের দাবি, সনু তার রিভলবার থেকে পুলিশকে লক্ষ্য করে গুলি চালাতে থাকে। পুলিশ পাল্টা উত্তর দিলে ৫টি গুলি সনুর শরীরে গিয়ে আঘাত করে। সনুর সঙ্গী সলমন ঘটনাস্থল থেকে পালিয়ে যেতে সক্ষম হয়। 
পুলিশের ছোঁড়া গুলি সনুর পা, নিতম্ব এবং হাতে গিয়ে আঘাত করেছিল। তড়িঘড়ি সনুকে হাসপাতালে নিয়ে যাওয়া হয়। চিকিৎসকরা জানিয়ে দেন সনুকে বাঁচাতে অবিলম্বে ৪ ইউনিট রক্ত লাগবে। কালবিলম্ব না করেই প্রশান্ত বিহার থানার এসএইচও এস এস রাঠি থেকে শুরু করে কনস্টেবল অশোক সহ ৪জন পুলিশকর্মী এই রক্ত দেন। সনু যে পুলিশ দলের ছোড়া গুলিতে জখম হয়েছিল, এস এস রাঠি এবং অশোক সেই দলে ছিলেন। 
এত কিছু করেও সনুর জীবন বাঁচানো যায়নি। বুধবার রাতেই মারা যায় সনু। রোহিণীর ডিসিপি ঋষি পাল জানিয়েছেন, আইন-শৃঙ্খলা রক্ষার তাগিদেই পুলিশ গুলি চালিয়েছিল। দুষ্কৃতী সনুর জীবন বাঁচানোটা ছিল পুলিশের মানবিক দায়িত্ব। সেই কারণে সনুর জন্য রক্ত দিতে পিছপা হননি পুলিশকর্মীরা।